በአዲስ አበባ ‹‹ዘረኝነት ይብቃ›› በሚል መሪ ቃል የቦክስ ሻምፒዮና ተጀምሯል . ከ60ሺ ሰዎች በላይ የሚሳተፉበት ‹‹የማስ ስፖርት›› ዕሁድ ይካሄዳል
‹‹ዘረኝነት
ይብቃ›› በሚል መሪ ቃል 7 ክለቦችና ከ60 በላይ ተወዳዳሪዎች የሚሳተፉበት የቦክስ ሻምፒዮና በአዲስ አበባ ትንሿ ስታዲየም ማካሄድ መጀመሩን የአዲስ አበባ ስፖርት ኮሚሽን አስታወቀ፡፡ በአዲስ አበባ ስፖርት ኮሚሽን የአዲስ አበባ ቦክስ ፌዴሬሽን ሥራ አስፈጻሚ አቶ አርአያ ብርሃኔ እንዳሉት፤ የቦክስ ሻምፒዮናው በትናንትናው ዕለት መካሄድ የጀመረ ሲሆን፤ እስከ መጋቢት 18 ቀን 2011 ዓ.ም ድረስ ይቀጥላል፡፡ ውድድሩ
ከቅርብ ጊዜ ወዲህ በአገሪቷ እየታየ ያለውን የጥላቻ ፖለቲካ እንዲበቃ ለማድረግና በከተማዋ የቦክስ ስፖርት እንዲስፋፋ በማድረግ ቀጣይነት ባለው መልኩ ወንድማማችነትንና ማኅበራዊ ግንኙነቶችን በማጠናከር ስፖርታዊ ጨዋነት የተላበሰ ብቁ ተወዳዳሪ ‹‹ኤሊት›› ስፖርተኞችን ለማፍራት ታሳቢ አድርጎ የተዘጋጀ ነው፡፡ በዓይነቱ የተለየ የመጀመሪያው የቦክስ ውድድር ሻምፒዮና በአዲስ አበባ ቦክስ ፌዴሬሽን አማካኝነት የተዘጋጀ ሲሆን፤ስፖርት ሁሉን አቃፊ በመሆኑ በውድድር መድረኩ ከፍተኛ የመንግሥት የሥራ ኃለፊዎችን ጨምሮ ታዋቂ ግለሰቦችም እየታደሙበት ይገኛል፡፡ ስፖርት ለጤንነት፣ ለወዳጅነት ብሎም ለሰላም የሚለውን መርህ ተከትሎ የታለመለትን አላማ በሚያሳካ መልኩ መጀመሩንም ነው ከአዘጋጆቹ መረዳት የተቻለው፡፡ በውድድሩ 6 ክለቦችና አንድ የጉለሌ ክፍለ ከተማ የሴቶች ቡድን የሚሳተፉ ሲሆን፤ ዓላማውን በመደገፍ አዲስ አበባ ፖሊስ ፣ፌዴራልማረሚያ፣ ፌዴራል ፖሊስ፣ ኢትዮጵያ ስፖርት አካዳሚ ፣ማራቶን ቦክስ፣ማራቶን ቦክስ ክለብ እና ተጋባዡ የድሬዳዋ ከነማ ቦክስ ክለብ ተሳታፊ እንደሚሆኑ ተገልጿል፡፡ በአዲስ አበባ ትንሿ ሁለገብ ሜዳ በድምቀት የተጀመረውን ውድድር የአላማውና የስፖርቱ ደጋፊዎች በሙሉ በቀሪው የውድድር ቀናት እንዲታደሙ በፌዴሬሽኑ በኩል ጥሪ ተደርጓል፡፡ እንደ
አቶ አርአያ ገለጻ፤ ስፖርት የጥላቻ ፖለቲካዊ አስተሳሰብን ይሰብራል ተብሎ የተዘጋጀው የቦክስ ሻምፒዮናው፤ ስፖርት የአንድነት መፍጠሪያ መድረክ መሆኑን በመገንዘብ የመተጋገዝ ባህልን ለማጎልበት፣ ስፖርት ለሰላምና ለአንድነት ያለውን ፋይዳ በህብረተሰቡ ዘንድ ለማስረጽ፣ የአጋርነት ስሜትን በማጎልበት ተነሳሽነትን ለመፍጠር፣ በነፃነት ማግስት የተጀመሩ አንጸባራቂ ልማቶችን በስፖርቱ ዘርፍ አጠናክሮ ለማስቀጠል፣ ሀገራዊ ትውፊቶችን በኃላፊነት ተረክቦ ለቀጣይ ትውልድ የሚያስረክብ ዜጋ ለማፍራት፣ ወጣቶችን በስፖርት እንቅስቃሴ በማሳተፍ አገሪቷ በስፖርቱ እቅድ የያዘችውን ፖሊሲና ስትራቴጂ ተግባራዊ ለማድረግ ከፍተኛ አስተዋጽኦ አለው፡፡ ክለቦችን
በስፖርት ውድድር በማሳተፍ ጤንነታቸው እንዲጠበቅና ከስፖርቱ ጋር በማላመድ ባላቸው አቅም እንቅስቃሴ እንዲያደርጉ፤ ተተኪና ምርጥ ተወዳዳሪ ስፖርተኞች ለፌዴሬሽኑ፣ ለከተማውና ለክለቦች ማፍራት፤ በክለብ ስፖርት በስፋት ተሳታፊና ተጠቃሚ እንዲሆኑ ማስቻል፤ በስፖርት ውድድሩ የባህል ልውውጥ እንዲካሄድ በማድረግ ክለቦች ተጠቃሚ እንዲሆኑ ማስቻልና የአገሪቷን ብሎም የከተማውን ህብረተሰብ ፍላጎት በማርካት የቦክስ የስፖርት ህዳሴን ማረጋጋጥ፤ ዘረኝነትን የሚጠየፍ ትውልድና ስፖርተኛ ማፍራት እንዲሁም በቦክስ ስፖርት ከተማ አስተዳደሩንና አገርን የሚወክሉ ስፖርተኞችን ማፍራት የውድድሩ ተቀዳሚ ግብ መሆኑንም አቶ አርአያ አስታውቀዋል፡፡ በተያያዘ መረጃ፤ በአዲስ አበባ ለመጀመሪያ ጊዜ ከ60ሺ በላይ የሚሆኑ የህብረተሰብ ክፍሎችን የሚያሳትፍ የማስ ስፖርት የፊታችን ዕሁድ ይካሄዳል፡፡ በአዲስ አበባ ከተማ ስፖርት ኮሚሽን የስፖርት ሥልጠና ተሳትፎና ውድድር ዳይሬክተር አቶ በሀይሉ በቀለ ለአዲስ ዘመን ጋዜጣ እንደተናገሩት፤ በማስ ስፖርቱ በርካታ የኅብረተሰብ ክፍሎች ተሳታፊ የሚሆኑበት ሲሆን መርሃ ግብሩ የፊታችን ዕሁድ በመስቀል አደባባይ ይካሄዳል፡፡በያዝነው
ሳምንት የአዲስ አበባ ከተማ ምክትል ከንቲባ ኢንጂነር ታከለ ኡማ በከተማዋ የማስ ስፖርትን በይፋ ለማስጀመር በተዘጋጀ መድረክ ላይ ከዘርፉ ከተውጣጡ 33 ፌዴሬሽን ፕሬዚዳንቶችና 3 አሶሴሽን ሥራ አስፈፃሚዎች ጋር ውይይት አድርገዋል፡፡ ኢንጂነር ታከለ ኡማ በመድረኩ ላይ የከተማ አስተዳደሩ ከስፖርት ማህበራት ጋር በመሆን የስፖርቱን ዘርፍ ለማሳደግ እና በተግባር ተጨባጭ ውጤት ለማምጣት እንደሚሠራና ስፖርት ዘረኝነትንና ቂምን በማስወገድ ፍቅር፣ አንድነትንና መቻቻልን የሚያመጣ አንዱ መሳርያ ነው ብለዋል፡፡ በተጨማሪም የዚህ ዓይነቱ መርሃ ግብር ከአካል ብቃት እንቅስቃሴ በተጨማሪ የስፖርቱ ዘርፍ እንዲያድግ የሚረዳ በመሆኑ በተከታታይነት እንደሚካሄድም ተናግረዋል፡፡ መርሃ
ግብሩ ህብረተሰቡ በሚማርበት፣ በሚሠራበትና በሚዝናናበት አካባቢ ጤና ተኮር የአካል ብቃት እንቅስቃሴ ተሳታፊ እንዲሆን፣ ከዘረኝነት አስተሳሰብ የፀዳ ፣ በመቻቻል በመግባባትና በመከባበር መልካም እሴቶችን የሚያከብር ፣ ከአደገኛ ሱሶች የራቀ ህብረተሰብ መፍጠርን አላማው ያደረገ የማስ ስፖርት እንቅስቃሴ መሆኑም ተጠቅሷል፡፡ በኢንጂነር ታከለ ኡማ አነሳሽነት በሚካሄደው በዚሁ መርሃ ግብር ላይ ሚኒስትሮች፣ ከፍተኛ የመንግሥት የሥራ ኃላፊዎች ፣ ምሁራን ፣ የአዲስ አበባ ከተማ የካቢኔ አባላት፣ አርቲስቶች፣ የስፖርት ማህበራት፣ የእግር ኳስ ደጋፊ ማህበራትና የተለያዩ የህብረተሰብ ክፍሎች ተካፋይ ይሆናሉ፡፡አዲስ ዘመን ግንቦት 16/2011አዲሱ
ገረመው